Connie Hedegaard (KF), 2008-11-25:
Regeringen er jo enig i intentionerne bag forslaget, nemlig at gøre en ekstra indsats for at reducere energiforbruget i bygninger, og det gælder både nye bygninger og eksisterende bygninger.
Men det, der måske kan undre lidt med det her lovforslag, er, at det virker, som om det er forbigået Enhedslistens opmærksomhed, at vi med den energipolitiske aftale, som jo alle andre partier herinde undtagen Enhedslisten har indgået, har aftalt, at regeringen inden den 1. marts skal fremlægge et oplæg til en strategi for reduktion af energiforbruget i bygninger, og den skal så drøftes i forligskredsen.
Nu er hr. Per Clausen jo ikke med der, så jeg kan da godt forstå, at han kan have behov for at drøfte det andre steder, men det er altså allerede aftalt, at vi skal have fokus på det her område i den store kreds af partier bag energiaftalen.
Der vil også være fokus på finansieringsordninger, herunder anvendelse af energitjenesteselskaber.
Arbejdet med strategien er i fuld gang.
Der er blevet lavet en række analyser, så der er noget baggrundsviden til at træffe de rigtige valg, og med udgangspunkt i det er en arbejdsgruppe nu ved at udarbejde et udkast til strategien.
Og som sagt skal den behandles inden for de næste 3 måneder i energiforligskredsen.
Jeg vil også gerne gøre opmærksom på, at regeringen har taget en række initiativer for at fremme netop energibesparelser i bygninger.
Bl.a. er der etableret et videncenter for energibesparelser i bygninger, og der er afsat midler til kampagner - også målrettet, hvad private kan gøre.
Der er også taget skridt til en markant styrkelse af besparelsesindsatsen i de statslige institutioner, og så er det sådan, at det i forhold til finansloven for næste år også er vedtaget - der er flertal bag - at alle statslige bygninger skal spare 10 pct. på energiforbruget senest i 2011.
Endelig skal det nævnes, at Elsparefondens opgave er at fremme elbesparelser i husholdninger og den offentlige sektor.
Hvad angår den private finansielle sektor, hvor Enhedslisten ligesom med sit forslag her prøver at tage højde for finansieringsdelen, må jeg sige, at jeg nu ikke tror, at det er en særlig god model, Enhedslisten har fundet frem til, hvor staten skal gå ind med sådan en stor fond, og så skal det være rentefrit for folk.
Tværtimod gælder det om, som jeg ser det, og som regeringen ser det, at få den private finansielle sektor aktiveret, og heldigvis er det også sket med forskellige tiltag på det seneste.
Bl.a. har Nykredit sat fokus på det her, Totalkredit har gjort det, og andre finansielle investorer overvejer det, og det mener jeg faktisk er temmelig væsentligt.
Det fremgår i øvrigt af kommissoriet for den nedsatte skattekommission, at deres forslag skal tilskynde privatpersoner og virksomheder til at handle på en miljørigtig og energibesparende måde.
Når vi i starten af 2009 har resultaterne af evalueringen og oplægget til strategi for reduktion af energiforbruget i bygninger, er der et fagligt grundlag for at drøfte, hvordan vi bedst udmønter den ambitiøse målsætning, vi har sat, nemlig at der årligt skal ske energibesparelser på 1½ pct. af forbruget, præcis som vi har aftalt i energiforligskredsen.
Her tror jeg også at vi kommer til at diskutere en række nye initiativer i forhold til bygninger, og måske kommer vi også til at se på den fremtidige organisering af hele besparelsesindsatsen.
Så selv om regeringen altså er enig i intentionerne bag forslaget, kan vi ikke støtte de konkrete forslag, som beslutningsforslaget her rummer.
Vi mener faktisk, at det kortslutter flere processer, og energiforligskredsen skal som sagt lige om lidt drøfte de kommende tiltag på baggrund af det, vi har været enige om siden februar.